CELEX: 32018R0409
Language: hu
Date: 2018-03-14 00:00:00
Title: Az Európai Parlament és a Tanács (EU) 2018/409 rendelete (2018. március 14.) a külső fellépésekre vonatkozó garanciaalap létrehozásáról szóló 480/2009/EK, Euratom tanácsi rendelet módosításáról

19.3.2018   
            
            
               HU
            
            
               Az Európai Unió Hivatalos Lapja
            
            
               L 76/1
            
         AZ EURÓPAI PARLAMENT ÉS A TANÁCS (EU) 2018/409 RENDELETE
   (2018. március 14.)
   a külső fellépésekre vonatkozó garanciaalap létrehozásáról szóló 480/2009/EK, Euratom tanácsi rendelet módosításáról
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 209. és 212. cikkére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   rendes jogalkotási eljárás keretében (1),
   mivel:
   
               (1)
            
            
               A külső fellépésekre vonatkozó garanciaalapot (a továbbiakban: az alap) a 480/2009/EK, Euratom tanácsi rendelet (2) szabályozza.
            
         
               (2)
            
            
               Az alap forrásai a következők: évi egyszeri, az Unió általános költségvetéséből származó befizetések, az alap befektetett forrásaiból származó kamatjövedelem és a nem teljesítő adósoktól behajtott összegek.
            
         
               (3)
            
            
               Az Európai Beruházási Banknak (a továbbiakban: EBB) az uniós költségvetési garanciával fedezett finanszírozási műveleteivel összefüggésben keletkező, kockázati prémiumból származó bevételeket az alapba kell befizetni.
            
         
               (4)
            
            
               Amennyiben az alap összege meghaladja az összes fennálló uniós tőkekötelezettség 10 %-át, a többletösszeget vissza kell fizetni az Unió általános költségvetése részére, annak érdekében, hogy az Unió általános költségvetése nagyobb védelmet élvezzen azzal a további potenciális nemteljesítési kockázattal szemben, amely a menekültek, migránsok, fogadó- és tranzitközösségek, valamint származási országbeli közösségek hosszú távú gazdasági rezilienciájának biztosítására, mint a migráció kiváltó okainak kezelésére szolgáló stratégiai intézkedésre irányuló EBB-finanszírozási műveletekkel kapcsolatban merül fel.
            
         
               (5)
            
            
               A 480/2009/EK, Euratom rendeletet ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   A 480/2009/EK, Euratom rendelet a következőképpen módosul:
   
               1.
            
            
               A 2. cikk a következő franciabekezdéssel egészül ki:
               
                           „—
                        
                        
                           a díj ellenében rendelkezésre bocsátott uniós garanciával fedezett EBB-finanszírozási műveletekkel összefüggésben keletkező kockázati prémiumból származó bevételek.”
                        
                     
         
               2.
            
            
               A 3. cikk harmadik bekezdése helyébe a következő szöveg lép:
               „Amennyiben az alap összege meghaladja az Unió összes fennálló tőkekötelezettségének 10 %-át, a többletösszeget vissza kell fizetni az Európai Unió általános költségvetése részére. A többletet az n. év elején kell kiszámítani és egyetlen tranzakcióval kell az Európai Unió n + 1. évre vonatkozó általános költségvetése bevételi kimutatásának külön fejezetébe befizetni, az Unió összes fennálló tőkekötelezettsége összegének 10 %-a és az alap nettó eszközállományának értéke között az n – 1. év végén fennálló különbség alapján.”
            
         
               3.
            
            
               A 7. cikk helyébe a következő szöveg lép:
               „7. cikk
               A Bizottság az EBB-t bízza meg az alap pénzügyi irányításával.
               A Bizottság 2019. június 30-ig független külső értékelést nyújt be az Európai Parlamentnek és a Tanácsnak arról, hogy milyen előnyökkel és hátrányokkal jár az, hogy az alap és az Európai Fenntartható Fejlődési Alap pénzügyi irányításával a Bizottságot, az EBB-t vagy közösen mindkettőt bízzák meg, figyelembe véve a vagyonkezelési szolgáltatások összehasonlítása során használt releváns technikai és intézményi kritériumokat, többek között az adott intézmények műszaki infrastruktúráját, az általuk nyújtott szolgáltatások költségeinek összehasonlítását, intézményi felépítésüket, a jelentéstételt, a teljesítményt, az elszámoltathatóságot és az egyes intézmények szakértelmét, valamint az Európai Unió általános költségvetésére vonatkozó egyéb vagyonkezelési megbízásokat. Az értékeléshez adott esetben jogalkotási javaslatot kell mellékelni.”
            
         
               4.
            
            
               A 8. cikk helyébe a következő szöveg lép:
               „8. cikk
               A Bizottság minden év május 31-ig az előző naptári évre vonatkozó éves jelentést nyújt be az Európai Parlamentnek, a Tanácsnak és a Számvevőszéknek az alap kezeléséről. Az éves jelentésnek tartalmaznia kell az alap előző naptári év végi pénzügyi helyzetének bemutatását és a működésére vonatkozó információkat, a pénzügyi mozgásokat, valamint a jelentős ügyleteket, továbbá a pénzügyi beszámolókkal kapcsolatos releváns információkat, többek között a garantált hitelek fennálló tőketartozásával, illetve az alap eszközeivel kapcsolatos, az előző naptári évre vonatkozó részletes információkat, valamint a következtetéseket és a tanulságokat. A jelentésnek információkat kell tartalmaznia továbbá az alap előző naptári év végi pénzgazdálkodásáról, teljesítményéről és kockázatáról. Első alkalommal 2019-ben, majd ezt követően háromévente a jelentésben szerepeltetni kell a 3. cikk második bekezdésében említett 9 %-os célérték, valamint a 3. cikk harmadik bekezdésében említett 10 %-os küszöbérték megfelelőségének értékelését is.”
            
         2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Strasbourgban, 2018. március 14-én.
      
         
            az Európai Parlament részéről
         
         
            az elnök
         
         A. TAJANI
      
      
         
            a Tanács részéről
         
         
            az elnök
         
         L. PAVLOVA
      
   
   
      (1)  Az Európai Parlament 2018. február 8-i álláspontja (a Hivatalos Lapban még nem tették közzé) és a Tanács 2018. február 27-i határozata.
   
      (2)  A Tanács 480/2009/EK, Euratom rendelete (2009. május 25.) a külső fellépésekre vonatkozó garanciaalap létrehozásáról (HL L 145., 2009.6.10., 10. o.).